༈ །»ཕག་མོ་ཞལ་གཉིས་མའི་སྒྲུབ་ཐབས་པཎྜི་ཏ་གྲགས་པ་རྒྱལ་མཚན་གྱིས་མཛད་པ་བཞུགས།།« ༈ །ན་མོ་གུ་རུ་བྷྱཿ རྡོ་རྗེ་ཕག་མོའི་སྒྲུབ་ཐབས་ཉམས་སུ་ལེན་པར་འདོད་པས། ཡིད་དང་མཐུན་པའི་གནས་སུ་ཁ་ནུབ་ཏུ་བལྟས་ཏེ། སྟན་བདེ་བ་ལ་འདུག་སྟེ། དཀོན་མཆོག་གསུམ་ལ་སྐྱབས་སུ་འགྲོ་བ་དང་། བྱང་ཆུབ་ཏུ་སེམས་བསྐྱེད་པ་བྱས་ལ། རང་གི་མདུན་ཀ་རའམ་སྦྲང་ལ་བདུད་རྩི་རིལ་བུ་བཏབ་ལ། དངོས་སུ་ཡོད་པའམ་མེད་ན་ཡང་བསམས་ཏེ།»་་་་་གཡོན་པའི་མཐེབ་སྲིན་སྦྱར་ལ་གཡོན་སྐོར་དུ་ཆོས་འབྱུང་བྲིས་པའི་ཚུལ་དུ་བྱེད།« ཨོཾ་ཨཱཿཧཱུྃ།»་་་་་ལན་མང་པོའམ་ཅི་ནུས།« དབུས་སུ་བྃ་ཞེས་བརྗོད་པས། ཕྱོགས་བཅུའི་དཔའ་བོ་དང་རྣལ་འབྱོར་མ་ཐམས་ཅད་ཀྱིས་བདུད་རྩིའི་ཆར་ཕབ་པས་ཐོད་པ་གང་བར་བསམ། བདུད་རྩི་དཔྲལ་བ་མགྲིན་པ་སྙིང་ག་གསུམ་དུ་རེག་ཅིང་། ཨོཾ་ཨཱཿཧཱུྃ་ཞེས་བརྗོད། དེ་ནས་ལག་པ་གཡས་པས་གཡོན་པའི་ལག་མཐིལ་བདུད་རྩི་ནས་ཨོཾ་བྃ་ཞེས་པ་དང་། མཐེ་ཆུང་ཧྃ་ཡོཾ། སྲིན་ལག་ལ་ཧྲིཾ་མོཾ། གུང་མོ་ལ་ཧྲིཾ་ཧྲིཾ། མཛུབ་མོ་ལ་ཧཱུྃ་ཧཱུྃ། མཐེ་བོང་ལ་ཕཊ་ཕཊ་བརྗོད་པས་ལྷའི་རང་བཞིན་དུ་བསམས་ལ། »ལུས་དག་ཅིང་མི་དམིགས་པར་བསྒོམ།་་་་་«ཨོཾ་སྭ་བྷཱ་ཝ་ཤུདྡྷཿསརྦ་དྷརྨཱཿསྭཱ་བྷཱ་ཝ་ཤུདྡྷོ྅ཧཾ། ཞེས་བརྗོད། »སྟོང་པ་ཉིད་དུ་བསྒོམ་ཞིང་དག་པར་བསམ།་་་་་«ཨོཾ་བཛྲ་ཤུདྡྷཿསརྦ་དྷརྨཱཿབཛྲ་ཤུདྡྷོ྅ཧཾ། ཨོཾ་»་་་་་ཟུང་འཇུག་སྟེ་ཡིད་དག་པར་བསྒོམས།« ཡོ་ག་ཤུདྡྷཿསརྦ་དྷརྨཱཿཡོ་ག་ཤུདྡྷོ྅ཧཾ་གིས་སྐད་ཅིག་ལས་བདག་གི་ལུས་ཁམས་གསུམ་རྣམ་པར་དག་པའི་རང་བཞིན་ཆོས་འབྱུང་ལྷའི་གཞལ་ཡས་ཁང་གི་ངོ་བོར་བསྒོམ། ཡང་བདག་གི་ལྟེ་བའི་ནང་དུ་ཟླ་བའི་སྟེང་དུ་ཨཾ་གྱུར་པའི་བྃ་ཡིག་དམར་པོ། དེ་ཡོངས་སུ་གྱུར་པ་ལས། འབྱུང་བའི་རྡོ་རྗེ་རྣལ་འབྱོར་མ་ཞལ་གཅིག་ཕྱག་གཉིས་ཀྱི་གཡས་གྲི་གུག་འཕྱར་བ། གཡོན་ཐོད་པ་ཁྲག་གིས་གང་བ་འཛིན་པ། གྲུ་མོ་གཡོན་པའི་ཁུག་ན་ཁ་ཊྭཱཾ་ག་དར་དཔྱང་དང་དྲིལ་བུ་སིལ་སིལ་སྒྲ་འབྱིན་པ། དབུ་སྐྲ་སིལ་བུར་ཐུར་དུ་འཕྱང་བ། གཅེར་བུ་ཞལ་གཉིས་ཀའང་སྤྱན་གསུམ་གསུམ་དང་ལྡན་པ། བུ་མོ་ལོ་བཅུ་དྲུག་ལོན་པའི་ཆ་བྱད་ཅན། རུས་པའི་རྒྱན་ཆ་ལྔ་དང་ལྡན་པ། སངས་རྒྱས་རིགས་ལྔའི་རང་བཞིན་ཐོད་པ་སྐམ་པོ་ལྔའི་དབུ་རྒྱན་ཅན། ཞབས་གཡོན་པའི་བརླ་ན་གཡས་པའི་བྲང་ང་སྦྱར་བའི་སྐྱིལ་ཀྲུང་ཕྱེད་པའི་ཚུལ་གྱིས་པདྨ་དང་ཉི་མའི་སྟེང་དུ་རོ་མནན་པ། ཛ་བའི་མེ་ཏོག་གམ་སིནྡྷུ་རའི་མདོག་ལྟར་དམར་བ། རྩ་བའི་ཞལ་ནི་ཀུན་རྫོབ་རྣམ་པར་དག་པའི་ཁྲོ་མོའི་ཞལ་ལོ། །གཡས་ནི་དོན་དམ་པ་རྣམ་པར་དག་པ་ཕག་གདོང་སྔོན་པོའོ། །དེ་ནས་གོང་ལྟར་ལག་པ་བྱིན་གྱིས་བརླབས་ཏེ། གནས་དྲུག་ཏུ་ཟླ་བའི་དཀྱིལ་འཁོར། དེའི་སྟེང་དུ་ལྟེ་བར་ཨོཾ་བྃ་དམར་མོ་»་་་་་ཨོཾ་བྃ་བརྗོད་ཅིང་ལག་མཐིལ་ལྟེ་བར་རེག« རྡོ་རྗེ་ཕག་མོའི་ངོ་བོ། སྙིང་ཁར་ཧྃ་ཡོཾ་སྔོན་མོ་»་་་་་མཐེའུ་ཆུང་སྙིང་ཁར་རེག«་གཤིན་རྗེ་མ། ཁར་ཧྲིཾ་མོཾ་དཀར་མོ་»་་་་་སྲིན་ལག་ཁ་ལ།« རྨོངས་བྱེད་མ། སྤྱི་བོར་ཧྲིཾ་ཧྲིཾ་སེར་མོ་»་་་་་གུང་མོ་སྤྱི་བོ།« སྐྱོད་བྱེད་མ། སྤྱི་གཙུག་ཏུ་ཧཱུྃ་ལྗང་གུ་»་་་་་མཛུབ་མོ་སྤྱི་གཙུག་ཏུ་«སྐྲག་བྱེད་མ། ཡན་ལག་ཐམས་ཅད་ལ་ཕཊ་ཕཊ་དུད་ཁ་»་་་་་མཐེ་བོང་དཔུང་པ་ལ།« ཙཎྜི་ཀའི་ངོ་བོ། དེ་ནས་འབར་བའི་ཕྱག་རྒྱ་བསྐོར་ཞིང་ཕཻཾ་ཞེས་བརྗོད་པས་རྡོ་རྗེ་རྣལ་འབྱོར་མ་ལ་སོགས་པའི་ཡེ་ཤེས་ཀྱི་འཁོར་ལོ་སྤྱན་དྲངས་ལ། ཨོཾ་བཛྲ་བྷཱ་རཱ་ཧི་ས་པ་རི་ཝཱ་ར་སྔོན་དུ་འགྲོ་བས་ཨརྒྷཾ་པྲ་ཏཱྀཙྪ་ཡེ་སྭཱ་ཧཱ། དེ་བཞིན་དུ་པ་དྱཾ༴ པུཥྤེ༴ དྷུ་པེ༴ ཨཱ་ལོ་ཀེ༴ གྷ་ནྡྷེ༴ ནཻ་ཝི་དྱཱ༴ ཤབྡ་ཨཱཿཧཱུྃ་གིས་མཆོད་ནས། ཛཿཧཱུྃ་བཾ་ཧོཿ རང་གི་ལུས་ལ་ཐིམ་པར་བསྒོམ། ཡང་ཕྱག་རྒྱ་དང་ཕཻཾ་ཞེས་བརྗོད་པས། དབང་བསྐུར་གྱི་ལྷ་འཁོར་ལོ་བདེ་མཆོག་ལྷ་དྲུག་ཅུ་རྩ་གཉིས་ཀྱི་དཀྱིལ་འཁོར་སྤྱན་དྲངས། ཨོཾ་སརྦ་ཏ་ཐཱ་ག་ཏ་ཨ་བྷི་རིཉྩ་ཏུ་མྃ་ཞེས་གསོལ་བ་བཏབ་པས། དཀྱིལ་འཁོར་གྱི་ལྷ་རྣམས་ཀྱིས་བདུད་རྩིས་གང་བའི་བུམ་པའི་ཆུས། ཨོཾ་སརྦ་ཏ་ཐཱ་ག་ཏ་ཨ་བྷི་རེ་ཀ་ཏ་ས་མ་ཡ་ཤྲཱི་ཡེ་ཧཱུྃ། ཞེས་གསུང་ཞིང་བདག་གི་སྤྱི་བོ་ནས་དབང་བསྐུར་ལུས་ངག་ཡིད་གསུམ་གྱི་དྲི་མ་སྦྱངས། ཆུ་ལྷག་མ་ཡར་ལུད་པ་ལས་སྤྱི་བོའི་འཁོར་ལོའི་སྟེང་དུ་མི་བསྐྱོད་པས་དབུར་བརྒྱན་པར་བསམ། དེ་ནས་གོང་ལྟར་ཨརྒྷཾ་ནས་ཤབྡའི་བར་གྱིས་མཆོད། ཨོཾ་ཨཱཿཧཱུྃ་ཞེས་པས་བདུད་རྩི་མྱང་། རྐང་པ་བརྒྱད་པས་བསྟོད་པའམ། ཡང་ན། དཔལ་ལྡན་རྡོ་རྗེ་མཁའ་འགྲོ་མ། །མཁའ་འགྲོ་མ་ཡི་འཁོར་ལོས་སྒྱུར། །ཡེ་ཤེས་ལྔ་དང་སྐུ་གསུམ་བརྙེས། །འགྲོ་བ་སྐྱོབ་ལ་ཕྱག་འཚལ་ལོ། །ཇི་སྙེད་རྡོ་རྗེ་མཁའ་འགྲོ་མ། །ཀུན་ཏུ་རྟོག་པའི་འཆིང་གཅོད་ཅིང་། །འཇིག་རྟེན་བྱ་བ་རབ་འཇུག་མ། །དེ་སྙེད་རྣམས་ལ་ཕྱག་འཚལ་ལོ། །ཞེས་བརྗོད་ཅིང་ལྷའི་རྣམ་པ་ལ་ཅུང་ཟད་སེམས་བཟུང་། རྫོགས་རིམ་ནི་གསང་གནས་སུ་འཁོར་ལོ་གྲུ་གསུམ་ཉིས་བརྩེགས། གཡས་གཡོན་གྱི་ཟུར་བཞི་ལ་གཡུང་དྲུང་འཁྱིལ་པ་བཞི། ལྟེ་བའི་ཟླ་བའི་སྟེང་དུ་བྃ་གྱི་མཐའ་མར་ཨོཾ་གསུམ་མའི་སྔགས་ཀྱིས་བསྐོར་བ་དེའི་འོད་ཕྱིར་བྱུང་སྟེ། ཕག་གདོང་གི་དཔྲལ་བར་གཡུང་དྲུང་འཁྱིལ་པ་མྱུར་དུ་གཡོན་དུ་འཁོར་བ་ལ་དམིགས་ཤིང་། རླུང་ཁ་སྦྱར་ཡིད་བཟླས་ཅི་འགྲུབ་བྱ། དེ་ནས་ངག་གི་བཟླས་པ་ཡང་ཁས་བླངས་ཀྱི་ཚད་དམ། ཇི་ལྟར་ནུས་པ་བྱས་ཏེ། སླར་ཡང་རྗེ་བཙུན་མ་རྡོ་རྗེ་ཕག་མོས་བདག་གི་ཕྱག་རྒྱ་ཆེན་པོ་མཆོག་གི་དངོས་གྲུབ་མཁའ་སྤྱོད་ཆེན་པོའི་གོ་འཕང་ཐོབ་པར་བྱིན་གྱིས་བརླབས་ཏུ་གསོལ། ཅེས་གསོལ་བ་གདབ། ཡི་གེ་བརྒྱ་པས་ལྷག་ཆད་ཁ་བསྐང་། ནོངས་པ་བཟོད་པར་གསོལ། འཆི་ཚེ་དཔའ་བོ་རྣལ་འབྱོར་མ་ཚོགས་ཀྱིས། །མེ་ཏོག་རྒྱལ་མཚན་གདུགས་སོགས་ཐོགས་ནས་ཀྱང་། །རོལ་མོ་གླུ་དང་སྒྲ་དབྱངས་སོགས་མཆོད་ནས། །མཁའ་ལ་སྤྱོད་པའི་གནས་སུ་འཁྲིད་པར་ཤོག །ཞེས་བརྗོད་ནས་གོ་ཆའི་སྔགས་རྣམས་དང་། སུམྦྷ་ནི་ཚར་གཉིས་བརྗོད་ནས་བསྲུང་བ་བྱས་ནས་སྤྱོད་ལམ་ལ་འཇུག འདིའི་རྫོགས་རིམ་རྒྱས་པ་དང་། གཏོར་མ་ལ་སོགས་པ་ནི་རྗེ་བཙུན་ཉིད་ཀྱིས་མཛད་པའི་ཡིག་ཆར་གསལ། རྗེ་བཙུན་ཆེན་པོའི་གསུང་རབ་ལས། །ལེགས་པར་བསྡུས་པའི་བདུད་རྩིའི་བཅུད། །གང་གིས་མྱང་བ་ཙམ་གྱིས་ཀྱང་། །མཁའ་སྤྱོད་ཆེན་པོ་ཐོབ་པར་འགྱུར། །ཞེས་པ་འདི་ཡང་མ་ཏི་ཙི་ཏྲས་བྲག་དཀར་ཆོས་སྡིངས་སུ་སྦྱར་བའོ།།